Neuvoston asetuksen N:o 17 19 artiklan 3 kohdan mukainen tiedonanto

Asiasta COMP.F.1/37.893 - CECED/vedenlämmittimet

(2001/C 250/03)

(ETA:n kannalta merkityksellinen teksti)

1. JOHDANTO

1. Conseil Européen de la Construction d'Appareils Domestiques (CECED) ilmoitti 20. kesäkuuta 2000 19. marraskuuta 1999 päivätystä sopimuksesta, jolla osa sen jäsenistä velvoitettiin parantamaan vedenlämmittimien energiatehokkuutta. CECED hakee sopimukselle EY:n perustamissopimuksen 81 artiklan 3 kohdan ja ETA-sopimuksen 53 artiklan 3 kohdan mukaista poikkeusta.

2. SOPIMUSPUOLET

2. CECED on järjestö, jonka toimipaikka on Brysselissä ja johon kuuluu kodinkonevalmistajia ja ammattijärjestöjä. CECED:n jäsenet ja muut sopimuksen allekirjoittaneet osapuolet ovat Atlantic Group, Baxi SpA, Bosch Siemens Hausgeräte GmbH, Electrolux Productline Home Comfort/AEG Hausgeräte GmbH, Fagor Electrodomésticos S.Coop., Heatrae Sadia Heating Ltd, Lorenzi Vasco SpA, Merloni Termosanitary SpA, Siemens Heiztechnik, Société Thermique de Valence, Stiebel Eltron GmbH & Co. KG, Technoterm GmbH ja Joh. Vaillant GmbH & Co. Ne kaikki valmistavat ja myyvät erilaisia kodinkoneita monissa jäsenvaltioissa.

3. MERKITYKSELLISET MARKKINAT JA SOPIMUSPUOLTEN ASEMA MARKKINOILLA

3. Sopimus koskee kotitalouksien sähkökäyttöisiä kuumavedenvaraajia, joita käytetään veden kuumentamiseen kodeissa. Näiden kuumavedenvaraajien lisäksi EU:ssa käytetään yleisesti muita koneita ja järjestelmiä, esimerkiksi kaasukäyttöisiä pikavedenlämmittimiä (jotka toimivat joko maa- tai nestekaasulla), kaasulämmönvaraajia, kaasu- tai dieselkäyttöisiä yhdistelmäboilereita ja keskus- tai kaukolämmitysjärjestelmiä. CECED väittää, että näiden tuotteiden hinnat ja asennuskustannukset vaihtelevat huomattavasti eivätkä ne siitä syystä ole helposti keskenään korvattavissa. CECED:n mukaan valmistajat eivät aina toimi kaikkien kyseisten koneiden alalla. Jonkin vaihtoehdon hallitsevuus jossakin jäsenvaltiossa riippuu erittäin suuressa määrin kotitalouksien käyttämien perusenergianlähteiden saatavuudesta, energiapolitiikasta sekä kansallisista tai alueellisista asumistottumuksista. CECED väittää tämän perusteella, että vettä yksityistalouksien käyttöön kuumentavien koneiden ja järjestelmien, kotitalouksien sähkökäyttöiset kuumavedenvaraajat mukaan luettuina, ei voida katsoa muodostavan yksiä tuotemarkkinoita.

4. CECED:n mukaan EU:n sähkökäyttöisten kuumavedenvaraajien valmistajista yksikään ei harjoita käytännössä koko EU:n kattavaa toimintaa; myynti muissa jäsenvaltioissa on vähäistä ja jos sitä on, se on huomattavasti vähäisempää kuin kyseisen valmistajan kotimaassa. CECED toteaa, että vaikka kotitalouksien sähkökäyttöisten kuumavedenvaraajien maantieteelliset markkinat näyttävät olevan pääasiassa kansalliset, tätä kysymystä ei tarvitse ratkaista lopullisesti tässä asiassa. Riippumatta siitä, määritelläänkö maantieteelliset markkinat yhteisön laajuisiksi vai kansallisiksi, sopimuspuolten markkinaosuudet ja tuotantomäärä ovat niin suuret, että CECED:n mukaan on perusteltua väittää, että sopimuksilla on vähintään tuntuva vaikutus merkityksellisiin markkinoihin.

5. CECED:n mukaan kotitalouksien sähkökäyttöiset kuumavedenvaraajat ovat suhteellisen yksinkertaisia tuotteita ja niiden myyntimäärät ovat vakaat tai laskevat useimmilla kansallisilla markkinoilla, jotka ovat melko keskittyneitä. Sopimuspuolet kuuluvat kotijäsenvaltionsa markkinajohtajiin. CECED ilmoittaa, että sopimuspuolten yhdistetyt markkinaosuudet ovat useimmissa jäsenvaltioissa yli 60 prosenttia ja niiden myynnin osuus yhteisön kokonaismyynnistä on noin 65 prosenttia.

4. SOPIMUS

6. Sopimuksella on kolme kohdetta, jotka ovat i) kotitalouksien sähkökäyttöisten kuumavedenvaraajien valmistus ja maahantuonti, ii) seuranta ja raportointi ja iii) teknisen kehityksen edistäminen ja kuluttajien tietoisuuden lisääminen. Sopimus on voimassa 31. joulukuuta 2003 saakka.

7. Sopimuksen pääkohdat ovat seuraavat:

Valmistus ja maahantuonti: valmistamiensa sähkökäyttöisten kuumavedenvaraajien lepovirtakulutuksen julkistamista koskevan sitoumuksen mukaisesti

- 31. joulukuuta 2000 jälkeen - kukin sopimuspuoli lopettaa sellaisten sähkökäyttöisten kuumavedenvaraajien valmistuksen ja tuonnin yhteisöön, joiden lepovirtakulutus kilowattitunteina/vrk ylittää sopimuksen mukaiset sallitut enimmäisarvot. Pienten (vetoisuus 25-45 litraa), pystymallisten (45-220 litraa) ja vaakamallisten (45-220 litraa) sähkökäyttöisten kuumavedenvaraajien suurimmat sallitut lepovirtakulutusarvot vaihtelevat(1).

- 1. tammikuuta 2002 mennessä - kukin sopimuspuoli sitoutuu laskemaan tuotteidensa painotetun keskimääräisen lepovirtakulutuksen kullekin edellä mainitulle kuumavedenvaraajatyypille asetettuun raja-arvoon; tämä ei koske tuuletusaukollisia sähkökäyttöisiä kuumavedenvaraajia Yhdistyneessä kuningaskunnassa, jossa kyseisiin raja-arvoihin on tarkoitus päästä vuoden 2002 loppuun mennessä(2).

Seuranta ja raportointi: CECED perustaa tietokannan ja ylläpitää sitä. Tietokanta sisältää analyysin kaikista sopimuspuolten yhteisön markkinoille saattamista sähkökäyttöisistä kuumavedenvaraajamalleista. Tietokanta on Euroopan komission ja kansallisten viranomaisten käytettävissä. Sopimuksen tavoitteiden saavuttamista seuraa notaari, joka laatii aiheesta vuosittain raportin CECED:lle ja komissiolle. CECED laatii puolestaan komissiolle vuosittain raportin, joka sisältää yhdistettyjä tietoja tavoitteiden saavuttamisesta. Yksittäisiä tietoja ei luovuteta muille sopimuspuolille eikä CECED:n jäsenille.

Kuluttajien tietoisuus ja tekninen kehitys: Sopimuspuolet ovat sopineet siitä, että ne lisäävät kuluttajien ja asentajien tietoisuutta energian säästämisestä ja kehittävät uusia eristysmenetelmiä ja muita lepovirtakulutusta pienentäviä menetelmiä.

5. CECED:N ESITTÄMÄT VÄITTEET

8. CECED on väittänyt, että vaikka sopimus voi rajoittaa kilpailua EY:n perustamissopimuksen 81 artiklan 1 kohdassa tarkoitetulla tavalla, se edistää teknistä kehitystä, kun kuumavedenvaraajat, joiden käyttö ei ole enää sallittua, korvataan tehokkaammilla sähkökäyttöisillä kuumavedenvaraajilla, joilla samat palvelut voidaan tuottaa pienemmällä energiankulutuksella. CECED:n mukaan yhteisössä myytävien sähkökäyttöisten kuumavedenvaraajien tehoa voidaan parantaa 29,1 prosenttia panemalla sopimus kokonaisuudessaan täytäntöön. Kun sopimuksen kaikki osat on pantu täytäntöön yhteisössä, sähkökäyttöisten kuumavedenvaraajien lepovirtakulutusta voidaan pienentää, mikä puolestaan vähentää pitkällä aikavälillä sähkönkulutusta 9,8 TWh:ta vuodessa verrattuna tilanteeseen, jossa kehitys jatkuisi nykyisen kaltaisena. CECED:n mukaan kuluttajille koituu säästöjä, kun sähkölaskut pienentyvät, ja näin katetaan sähkökäyttöisten kuumavedenvaraajien korkeammat hankintakustannukset.

9. CECED korostaa, että sopimuksen nojalla valmistajat voivat valita vapaasti menetelmät, joilla ne pyrkivät täyttämään velvollisuutensa. CECED:n mukaan sopimusmääräykset ovat tarpeen edellä kuvattujen etujen saavuttamiseksi. CECED:n mukaan valmistajien saatavilla on monia teknisiä vaihtoehtoja. Sopimuksella ei rajoiteta suoraan muita sopimuspuolten kilpailukykyyn liittyviä tekijöitä, kuten hinta, tuoteimago ja tekninen suorituskyky. Näillä tekijöillä on CECED:n mukaan energiatehokkuutta suurempi vaikutus ostopäätösten tekemiseen.

6. KOMISSION AIKOMUS

10. EY:n perustamissopimuksen 81 artiklan soveltamisesta horisontaalista yhteistyötä koskeviin sopimuksiin antamiensa suuntaviivojen(3) mukaisesti komissio aikoo ottaa myönteisen kannan ilmoitettuun sopimukseen. Ennen sitä komissio kehottaa niitä kolmansia, joiden etua asia koskee, lähettämään huomautuksensa 30 päivän kuluessa tämän tiedonannon julkaisemisesta seuraavaan osoitteeseen (viitteellä COMP.F.1/37.893 - CECED/vedenlämmittimet): Euroopan komissio Kilpailun pääosasto (PO IV)

Linja F - Pääoma- ja kulutushyödyketeollisuus

Rue de la Loi/Wetstraat 200 B - 1049 Bruxelles/Brussel.

(1) Sallitut enimmäisarvot ovat seuraavat: a) pienet tuuletusaukottomat: 0,1474 + 0,0719 × vetoisuus 2/3, pienet tuuletusaukolliset: 0,1561 + 0,0802 × vetoisuus 2/3, b) pystymalliset tuuletusaukottomat: 0,224 + 0,0663 × vetoisuus 2/3, pystymalliset tuuletusaukolliset: 0,236 + 0,074 × vetoisuus 2/3; ja c) vaakamalliset tuuletusaukottomat: 0,939 + 0,0104 × vetoisuus, vaakamalliset tuuletusaukolliset: 1,034 + 0,0116 × vetoisuus.

(2) Raja-arvot ovat seuraavat: a) pienet: 0,13 + 0,0553 × vetoisuus 2/3, b) pystymalliset: 0,2 + 0,051 × vetoisuus 2/3 ja c) vaakamalliset: 0,75 + 0,008 × vetoisuus.

(3) EYVL C 3, 6.1.2001, s. 3; erityisesti luku 7, "Ympäristösopimukset", 180, 186, 189-190 ja 194-197 kohta.